b"\n_START_ARTICLE_\nDavyjeva medalja\n_START_PARAGRAPH_\nDavyjeva medalja je znanstveno priznanje, ki ga podeljuje londonska Kraljeva dru\xc5\xbeba \xc2\xbbza izjemno pomembna nedavna odkritja na kateremkoli podro\xc4\x8dju kemije\xc2\xab. Imenuje se po angle\xc5\xa1kem kemiku in fiziku Humphryju Davyju. Prejemnik dobi poleg medalje tudi denarno darilo 1000 funtov._NEWLINE_Prva medalja je bila podeljena leta 1877 Robertu Wilhelmu Bunsenu in Gustavu Robertu Kirchhoffu \xc2\xbbza njune raziskave in odkritja v spektralni analizi\xc2\xab. Od takrat je bila podeljena prav vsako leto, skupaj 138-krat. Zadnja je bila podeljena leta 2014 britanski kemi\xc4\x8darki Clare Grey \xc2\xbbza nadaljnje pionirske aplikacije jedrske magnetne resonance trdnega stanja na snovi, pomembne za energijo in okolje\xc2\xab._NEWLINE_Medalja je bila v istem letu podeljena tudi ve\xc4\x8d znanstvenikom. Leta 1882 sta jo prejela Dimitrij Ivanovi\xc4\x8d Mendelejev in Julius Lothar Meyer \xc2\xbbza njuno odkritje periodi\xc4\x8dnosti atomskih mas\xc2\xab, leta 1883 Marcellin Berthelot in Julius Thomsen \xc2\xbbza njune raziskave v termokemiji\xc2\xab, 1893 Jacobus Henricus van 't Hoff in Joseph Achille Le Bel \xc2\xbbza uvedbo njune teorije asimetri\xc4\x8dnega ogljikovega atoma in njeno uporabo v pojasnjevanju opti\xc4\x8dne aktivnosti ogljikovih spojin\xc2\xab, leta 1903 Pierre in Marie Curie \xc2\xbbza njune raziskave radija\xc2\xab ter leta 1968 John Cornforth in George Joseph Popjak \xc2\xbbkot priznanje za njuno skupno raziskovanje biosintetskih poti do poliizoprenoidov in steroidov\xc2\xab."